Lions in eindstryd ná stadige wegspringMalcom Marx druk sy tweede drie nadat die Lions weer deur die Waratahs gedryf het. (Foto: GB Jordaan) Die groot skrik in die eerste nege minute het ŉ aanvanklike opgewonde skare op Ellispark sommer vroeg-vroeg tot stilte gedwing, maar dit was op die ou einde tog nie nodig nie. Die Lions, nie deurgaans op hul heel beste nie en veral in die lynstane ietwat wankelrig, het die Waratahs in die tweede halfeindstryd van die Superrugby-reeks met 44-26 geklop en verseker dat hulle aanstaande Saterdag in hul derde opeenvolgende eindstryd, en die tweede na mekaar teen die Crusaders, sal speel. Aanvanklik was die verdediging nie op peil nie. Gate is gelos, en die Waratahs, wat duidelik daarop uit was om konfrontasie voorlangs te vermy, het met letterlik als gehardloop. Hulle was gou met 14-0 voor, maar toe het die Lions die leisels vasgevat. Drie drieë het gevolg en die besoekende span is gereeld deur die skeidsregter Glen Jackson by veral die afbreekpunte gestraf danksy die goeie omkeerwerk van Malcolm Marx, Kwagga Smith en eintlik sommer al hul voorspelermaats. Die Waratahs se agterlyn is snoep met besit van voorlangs behandel, hoewel die Lions, voorste lynstaanspan in die Superreeks, vreemd genoeg in dié faset gesukkel het. Hulle het twee balle verloor, en Franco Mostert-hulle is boonop ŉ hele paar keer gedwing om met klapballe hul lynstaanbesit te wen. Daar was nietemin oorgenoeg dryfmaalbewegings, een van feitlik 40 meter, voordat die Lions die bal verloor het. Foute, foute, foute… en dít saam met ŉ stadige begin sal teen die Crusaders enige wenhoop verydel. In die skrums het die Lions hard gebrul. Talle strafskoppe het vandaar af na hulle kant gekom en ŉ mens lek klaar lippe af vir aanstaande naweek se skrumstryd nadat die Saders die Hurricanes ook in die skrums swaar laat leef het. ŉ Uitspeelwedstryd is daar om gewen te word. Dit is immers albei spanne se doelwit, en daar is darem tyd vir die Lions om die bepaalde foute te probeer regskaaf. Puntemakers ‒ Lions (19) 44: Drieë: Kwagga Smith (2), Aphiwe Dyantyi, Malcolm Marx (2), Courtnall Skosan. Doelskoppe: Elton Jantjies (4). Strafdoele: Elton Jantjies (2). Waratahs (19) 26: Drieë: Ned Hanigan, Israel Folau, Tom Robertson, Jake Gordon. Doelskoppe: Bernard Foley (3).